ROZHODNUTIE KOMISIE
z 18. júna 2008,
ktorým sa stanovuje finančný príspevok Spoločenstva na výdavky vzniknuté v súvislosti s mimoriadnymi opatreniami prijatými na boj proti klasickému moru ošípaných v Nemecku v roku 2006
[oznámené pod číslom K(2008) 2722]
(Iba nemecké znenie je autentické)
(2008/483/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho článok 3 ods. 3 a článok 3 ods. 5,
keďže:
(1)
Rozhodnutím 90/424/EHS sa ustanovujú postupy, ktorými sa riadi finančný príspevok Spoločenstva na špecifické veterinárne opatrenia, vrátane mimoriadnych opatrení. Vzhľadom na pomoc zameranú na čo najrýchlejšiu eradikáciu klasického moru ošípaných by Spoločenstvo malo finančne prispieť na oprávnené výdavky vynaložené členskými štátmi. V článku 3 ods. 5 prvej zarážke uvedeného rozhodnutia sa ustanovuje percento výdavkov, ktoré je potrebné uplatniť vo vzťahu k nákladom vynaloženým členskými štátmi.
(2)
Nariadením Komisie (ES) č. 349/2005 (2) sa stanovujú pravidlá financovania zo Spoločenstva, ktoré je určené na mimoriadne opatrenia boja proti určitým chorobám zvierat uvedeným v rozhodnutí Rady 90/424/EHS. V článku 3 uvedeného nariadenia sa ustanovujú pravidlá týkajúce sa oprávnených výdavkov na finančnú podporu Spoločenstva.
(3)
Rozhodnutím Komisie 2006/777/ES zo 14. novembra 2006 o finančnom príspevku Spoločenstva na eradikáciu klasického moru ošípaných v Nemecku v roku 2006 (3) bol Nemecku poskytnutý finančný príspevok Spoločenstva na výdavky vzniknuté v súvislosti s mimoriadnymi opatreniami na boj proti klasickému moru ošípaných realizovanými v roku 2006. V súlade s uvedeným rozhodnutím bola vyplatená prvá tranža vo výške 5 000 000 EUR.
(4)
Dňa 6. decembra 2006 Nemecko predložilo oficiálnu žiadosť o vyplatenie výdavkov podľa ustanovení článku 7 ods. 1 a 2 nariadenia (ES) č. 349/2005.
(5)
Podľa ustanovenia článku 10 nariadenia (ES) č. 349/2005 Komisia vykonala v dňoch od 23. do 27. apríla 2007 audit na mieste. Zistenia Komisie, spôsob výpočtu oprávnených výdavkov a konečné závery boli Nemecku oznámené listom zo 6. februára 2008.
(6)
Vyplatenie finančného príspevku Spoločenstva musí byť podmienené tým, že sa plánované opatrenia skutočne zrealizovali a že príslušné orgány poskytli všetky potrebné informácie v stanovených termínoch.
(7)
Nemecké orgány v plnej miere splnili svoje technické a administratívne povinnosti stanovené v článku 3 ods. 2 rozhodnutia 90/424/EHS a v článku 7 nariadenia (ES) č. 349/2005.
(8)
Vzhľadom na uvedené skutočnosti by sa teraz mala stanoviť celková výška finančného príspevku Spoločenstva na oprávnené výdavky, ktoré vznikli v súvislosti s eradikáciou klasického moru ošípaných v Nemecku v roku 2006.
(9)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Finančný príspevok Spoločenstva Nemecku
Celkový finančný príspevok Spoločenstva na výdavky spojené s eradikáciou klasického moru ošípaných v Nemecku v roku 2006 je stanovený na 8 315 827,65 EUR.
Článok 2
Spôsoby výplaty finančného príspevku
Zostatok finančného príspevku Spoločenstva je stanovený na 3 315 827,65 EUR.
Článok 3
Adresát
Toto rozhodnutie je určené Spolkovej republike Nemecko.
V Bruseli 18. júna 2008